Historia Estoniae
Historia Estoniae pars est historiae Europae. Homines hodierni in regione Estoniae ultimo aevo glaciali exeunte consederunt, ex anno 8500 a.C.n. fere. Antequam Germani expeditionum sacrarum milites saeculo tertio decimo ineunte advenerunt, proto-Estoniani Estoniae antiquae spiritus naturales venerabantur. Terra Estoniana post expeditiones sacras septentrionales medio aevo administratas nonnulla saecula quasi acies fuit, ubi Dania, Germania, Polonia, Russia, Suecia bella paene continenter gesserunt, ad locum civitatis continendum, cui aditus inter orientem et occidentem momentum geographicum erat. Regione a Danis Germanisque anno 1227 victá, Estonia propria primum a Dania in septentrionibus, ab Ordine Livonico (parte autonoma civitatis monasticae equitum Teutonicorum) et a quibusdam Baltico-Germanis Sacri Romani Imperii civitatibus ecclesiasticis regebatur. Ab anno 1418 ad annum 1562 omnis Estonia pars erat Confoederationis Livonicae. Post bellum Livonicum annorum ab 1558 ad 1583, Estonia pars facta est imperii Suecici usque ad 1710 et 1721, cum Suecia, magno bello septentrionali annis ab 1700 ad 1721 superata, eam imperio Russico concedere debuit. Nobiles Germani Baltici omne hoc aevo autonomiá utebantur, et lingua Theodisca pro linguá administrationis publicae educationisque in Estonia fuit. Aevum Illuminationis Estophilicum (1750–1840) Exsuscitationem Nationalem Estonicam medio saeculo undevicensimo incitavit. Mense Februario 1918, sub primum bellum mundanum (1914–1918) resque novas Russicas anni 1917, homines Estonici suam libertatem declarant. Bellum libertatis Estonicum (1918-1920) in binis regionibus insequitur: civitas nova cum Russiá Bolsevisticá ad orientem viribusque Baltico-Germanis ad meridiem pugnat. Foedus Tartuense (Februario 1920 ictum) bellum componit ac perpetuam libertatem Estonicam spondet. Anno autem 1940, Hitlero Stalinoque priori anno pacto stantibus, Unio Sovietica Estoniam capit, quam—secundum Civitates Foederatas, Unionem Europaeam, et Tribunal Europaeum a iuribus humanis—contra leges in dicionem suam redigit. Copiae nazisticae per rem Barbarossa (Theodisce Unternehmen Barbarossa) Estoniam anno 1941 occupant, quam autem secundo bello mundano mox suscepto, Unio Sovietica vicissim anno 1944 recipit. Estonia libertatem iterum anno 1991 vindicat, Unione Sovieticá dissolutá, ac se cum Unione Europaeá anno 2004 consociat.